Temeljem članka 4. do 12. Zakona o poljoprivrednom zemljištu („Narodne novine“ 39/13), članka 8. stavka 2. Zakona o zaštiti od požara („Narodne novine“ broj 92/10), članka 4. Pravilnika o agrotehničkim mjerama („Narodne novine“ 142/13) i članka 32. Statuta Općine Ivanska (Službeni vjesnik br.01/13 i 11/13), Općinsko vijeće Općine Ivanska na 21. sjednici održanoj dana 27. kolovoza 2016. godine donijelo je

**O D L U K U**

**o agrotehničkim mjerama i mjerama za uređivanje i održavanje**

**poljoprivrednih rudina, te mjerama zaštite od požara na poljoprivrednom zemljištu**

**I. OPĆE ODREDBE**

**Članak 1.**

Ovom Odlukom propisuju se potrebne agrotehničke mjere u slučajevima u kojima bi propuštanje tih mjera nanijelo štetu poljoprivrednom zemljištu i onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina, te mjere zaštite od požara na poljoprivrednom zemljištu.

**Članak 2.**

Poljoprivrednim zemljištem iz članka 1. ove Odluke smatraju se slijedeće poljoprivredne površine: oranice, vrtovi, livade, pašnjaci, voćnjaci, vinogradi, ribnjaci, trstici i močvare kao i drugo zemljište koje se uz gospodarski opravdane troškove može privesti poljoprivrednoj proizvodnji.

Pod održavanjem poljoprivrednog zemljišta pogodnim za poljoprivrednu proizvodnju smatra se sprječavanje njegove zakorovljenosti i obrastanja višegodišnjim raslinjem, kao i smanjenje njegove plodnosti.

**II. AGROTEHNIČKE MJERE**

**Članak 3.**

Pod agrotehničkim mjerama na poljoprivrednom zemljištu smatraju se:

1. Minimalna razina obrade i održavanja poljoprivrednog zemljišta

2. Sprječavanje zakorovljenosti i obrastanja višegodišnjim raslinjem

3. Suzbijanje biljnih bolesti i štetnika

4. Korištenje i uništavanje biljnih ostataka

5. Održavanje razine organske tvari u tlu

6. Održavanje strukture tla

7. Zaštita od erozije

**Minimalna razina obrade i održavanja poljoprivrednog zemljišta**

**Članak 4.**

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

redovito obrađivanje i održavanje poljoprivrednog zemljišta sukladno određenoj biljnoj

vrsti, odnosno katastarskoj kulturi poljoprivrednog zemljišta,

održavanje ili poboljšanje plodnosti tla, održivo gospodarenje trajnim pašnjacima,

održavanje voćnjaka i vinograda u dobrom vegetativnom stanju.

U svrhu zaštite poljoprivrednog zemljišta zabranjeno je nasipavati poljoprivredno zemljište građevinskim otpadom i drugim materijalima bez posebnog odobrenja.

**Sprječavanje zakorovljenosti i obrastanja višegodišnjim raslinjem**

**Članak 5.**

U cilju sprječavanja zakorovljenosti i obrastanja višegodišnjim raslinjem vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada i to naročito:

Redovito okopavati i kositi travu i korov, te krčiti višegodišnje raslinje

Spaljivanjem uništavati korov i višegodišnje raslinje u skladu sa odredbama ove odluke koje se odnose na zaštitu od požara

u neposrednoj blizini međa kositi travu i korov kako ne bi došlo do ometanja susjednih kultura.

Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost ne kemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim eko toksikološkim svojstvima.

Vlasnici odnosno posjednici poljoprivrednog zemljišta obrađenog i neobrađenog dužni su tijekom vegetacijske sezone tekuće godine, u više navrata, sa svojih površina (uključujući i rubove parcela, šuma i poljskih putova) redovito uklanjati i suzbijati ambroziju sljedećim mjerama: agrotehničkim: pridržavanjem plodoreda, obradom tla, pravovremenom sjetvom i gnojidbom kulture, višekratnim prašenjem strništa i neobrađene (nezasijane) poljoprivredne površine; mehaničkim: međurednom kultivacijom, okopavanjem, plijevljenjem i pročupavanjem izbjeglih biljaka, redovitom (višekratnom) košnjom, priječenjem prašenja i plodonošenja biljaka; kemijskim: uporabom učinkovitih herbicida koji imaju dozvolu za promet i primjenu u Republici Hrvatskoj za suzbijanje ambrozije.

**Suzbijanje biljnih bolesti i štetnika**

**Članak 6.**

Vlasnici odnosno posjednici poljoprivrednog zemljišta dužni su suzbijati biljne bolesti i štetnike, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

**Korištenje i uništavanje biljnih ostataka**

**Članak 7.**

Vlasnici odnosno posjednici poljoprivrednog zemljišta dužni su ukloniti sa zemljišta sve biljne ostatke koji bi mogli biti uzrokom širenja biljnih bolesti ili štetnika u određenom agrotehničkom roku sukladno biljnoj kulturi.

**Članak 8.**

Agrotehničke mjere korištenja i uništavanja biljnih ostataka obuhvaćaju:

1. obvezu uklanjanja biljnih ostataka nakon žetve na poljoprivrednom zemljištu na kojem se primjenjuje konvencionalna obrada tla,

2. primjenu odgovarajućih postupaka sa žetvenim ostacima na površinama na kojima se primjenjuje konverzacijska obrada tla,

3. obvezu uklanjanja suhih biljnih ostataka nakon provedenih agrotehničkih mjera u višegodišnjim nasadima,

4. obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem.

Žetveni ostaci ne smiju se spaljivati na poljoprivrednim površinama. Njihovo spaljivanje dopušteno je samo u cilju sprječavanja širenja ili suzbijanja biljnih štetnika.

Uništavanje biljnih ostataka spaljivanjem, kada je to dopušteno, poduzima se uz provođenje mjera zaštite od požara sukladno posebnim propisima.

**Održavanje razine organske tvari u tlu**

**Članak 9.**

Organska tvar u tlu održava se provođenjem minimalno trogodišnjeg plodoreda prema pravilima struke.

Trogodišnji plodored podrazumijeva izmjenu: strne žitarice – okopavane – industrijsko bilje ili trave ili djeteline ili njihove smjese.

Trave, djeteline, djetelinsko-travne smjese, travno-djetelinske smjese su dio plodoreda i mogu na istoj površini ostati duže od tri godine.

Pod usjevi i među usjevi i ugar se smatraju kao dio plodoreda.

Kod planiranja održavanja razine organske tvari u tlu, potrebno je unositi žetvene ostatke u tlu primjenom konvencionalne ili konzervacijske obrade tla i uravnoteženo gnojiti organskim gnojem.

Od**ržavanje strukture tla**

**Članak 10.**

Korištenje mehanizacije na poljoprivrednom zemljištu mora biti primjereno stanju i svojstvima zemljišta tako da se u uvjetima mokrog i vodom natopljenog zemljišta preporučuje izbjegavanje obrade i provoza mehanizacije.

**Zaštita od erozije**

**Članak 11.**

U svrhu zaštite poljoprivrednog zemljišta od erozije određuju se sljedeće mjere:

Zabrana sječe dugogodišnjih nasada podignutih radi zaštite tla od erozije vodom, osim sječe iz agrotehničkih razloga

Zabrana preoravanja livada i pašnjaka i neobrađenih površina na strmim zemljištima i njihovo pretvaranje u oranice s jednogodišnjim kulturama

Zabrana skidanja humusnog odnosno oraničnog sloja na poljoprivrednim zemljištu, osim u slučaju prenamjene poljoprivrednog zemljišta

Zabrana uzgoja jednogodišnjih kultura, odnosno obveza sadnje dugogodišnjih nasada i višegodišnjih kultura

**Zatravljivane strmog zemljišta**

Radi ostvarivanja svrhe iz stavka 1. ovog članka vlasnici su dužni održavati pregradne suhozide (gromače) na mjestima gdje postoji neposredna opasnost od pomicanja ili urušavanja tla.

**III. MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 12.**

Mjere za uređivanje i održavanje poljoprivrednih rudina su:

1. održavanje živica i međa,

2. održavanje poljskih putova,

3. uređivanje i održavanje kanala,

4. sprječavanje zasjenjivanja susjednih parcela,

5. sadnja i održavanje vjetrobranskih pojasa.

**Održavanje živica i međa**

**Članak 13.**

Vlasnici odnosno posjednici poljoprivrednog zemljišta dužni su održavati i uređivati živice na svom zemljištu na način da se spriječi zakorovljenost živice, širenje na susjedno

zemljište i putove i zasjenjivanje susjednih parcela te iste formirati na način da ne ometaju promet, vidljivost i preglednost poljskih putova.

Živice uz poljske putove i međe mogu se zasaditi najmanje 0,50 m od ruba poljskog puta, odnosno međe i ne mogu biti šire od 0,50m, te se u svrhu sprječavanja zasjenjivanja susjednih parcela moraju obrezivati tako da njihova visina ne prelazi 1 metar.

Vlasnici odnosno posjednici poljoprivrednog zemljišta dužni su održavati međe tako da budu vidljivo označene, čiste od korova i višegodišnjeg raslinja te da ne ometaju provedbu agrotehničkih zahvata.

Živica ne može služiti kao međa između poljoprivrednih površina.

Za ograđivanje parcela na međama zabranjuje se korištenje bodljikave žice i armaturne mreže.

**Održavanje poljskih putova**

**Članak 14.**

U svrhu iskorištavanja poljoprivrednog zemljišta koriste se poljski putevi.

Poljskim putom u smislu ove Odluke smatra se svaki nerazvrstani put koji se koristi za promet ili prolaz poljoprivrednom zemljištu, a kojim se koristi veći broj korisnika.

Poljske putove uređuju i održavaju vlasnici odnosno posjednici poljoprivrednog zemljišta koji koriste putove, te drugi korisnici putova.

Pod održavanjem poljskih putova smatra se naročito:

* redovito održavanje i uređenje poljskih putova tako da ne ometaju provođenje agrotehničkih mjera i prolazak vatrogasnih vozila,
* nasipanje oštećenih dionica i udarnih rupa odgovarajućem materijalom,
* čišćenje poljskih putova od korova i sječu grmlja, stabala ili grana koje sprječavaju korištenje poljskih putova, čišćenje i održavanje odvodnih kanala i propusta,
* održavanje živica i drugog raslinja uz poljske putove

Obvezuje se vlasnik odnosno posjednik poljoprivrednog zemljišta sanirati poljski put o svom trošku ako je isti namjerno ili nenamjerno oštetio određenim radnjama i očistiti poljski put od eventualnog nanosa zemlje, biljnog otpada i raslinja prilikom obrade zemljišta.

Zabranjuju se sve radnje koje mogu dovesti do uništavanja poljskih putova, a naročito:

* preoravanje poljskih putova,
* sužavanje poljskih putova,
* uništavanje zelenog pojasa uz poljske putove,
* nanošenje zemlje ili raslinja na poljske putove prilikom obrađivanja zemljišta,
* skretanje oborinskih i drugih voda na poljske putove.

**Uređivanje i održavanje kanala**

**Članak 15.**

Vlasnici odnosno posjednici poljoprivrednog zemljišta dužni su čistiti prirodno stvorene ili izgrađene kanale tako da se spriječi odronjavanje zemlje, zarastanje korovom i raslinjem, odnosno omogućiti prirodni tok voda.

Zabranjuje se svako zatrpavanje kanala iz stavka 1. ovog članka osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

**Sprječavanje zasjenjivanja susjednih parcela**

**Članak 16.**

Vlasnici odnosno posjednici poljoprivrednog zemljišta ne smiju sadnjom voćaka ili drugih visoko rastućih kultura zasjenjivati susjedne parcele, te tako onemogućavati ili umanjivati poljoprivrednu proizvodnju na tim parcelama.

Pojedinačna stabla, odnosno trajni nasadi, sade se ovisno o njihovom habitusu, na dovoljnoj udaljenosti od susjednih parcela, da ne zasjenjuju susjedno zemljište.

**Sadnja i održavanje vjetrobranskih pojasa**

**Članak 17.**

Na područjima na kojima je zbog izloženosti vjetru većeg intenziteta ili duljeg trajanja poljoprivredna proizvodnja otežana ili smanjena vlasnicima odnosno posjednicima utvrđuje se obveza sadnje vjetrobran ih pojasa.

Vjetrobrani pojas može se izvesti sadnjom dugogodišnjih visokih nasada koje je vlasnik odnosno posjednik dužan primjereno održavati.

**IV. POSEBNE MJERE ZAŠTITE OD POŽARA**

**Članak 19.**

Radi sprječavanja požara na poljoprivrednom zemljištu vlasnici su dužni:

održavati, uređivati i čistiti međe, živice, kanale te poljske i šumske putove,

uklanjati suhe biljne ostatke nakon provedenih agrotehničkih mjera i nakon žetve, berbe i sl. najkasnije do 1. lipnja tekuće godine,

uz međe preorati ili očistiti zemljište zatravljeno suhim biljem i biljnim otpadom.

**Članak 20.**

Prilikom uništavanja korova i biljnog otpada vlasnici zemljišta su dužni:

prijaviti mjesto i vrijeme spaljivanja vatrogasnoj postrojbi koja djeluje na području na kojem se obavlja spaljivanje,

spaljivati suhi korov i biljni otpad na najmanjoj udaljenosti od 200 m od ruba šumskog zemljišta, te najmanje 15 m od krošanja stabala, nasada na susjednim parcelama kao i od vodiča i stupova dalekovoda

tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala,

spaljivanju moraju biti nazočne osobe koje su zapalile vatru i to od zapaljenja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i sl.),

nakon sagorijevanja osobe su dužne pregledati mjesto loženja i ostatke sagorijevanja u potpunosti ugasiti vodom.

**Članak 21.**

Zabranjuje se uklanjanje i spaljivanje korova i biljnog otpada na poljoprivrednom i šumskom zemljištu u vremenu od 01. lipnja do 31. listopada tekuće godine.

**V. NADZOR**

**Članak 22.**

Nadzor nad provođenjem ove Odluke obavljat će poljoprivredni redari, poljoprivredni inspektori, komunalni redar Općine Ivanska i inspektori zaštite od požara.

**VI. KAZNENE ODREDBE**

**Članak 23.**

Novčanom kaznom u iznosu od 5.000,00 kn kaznit će se za prekršaj pravna osoba ako:

* ne provodi mjere minimalne razine obrade i održavanja poljoprivrednog zemljišta sukladno članku 4. Odluke,
* ne sprječava zakorovljenost i obraslost višegodišnjim raslinjem sukladno članku 5. Odluke,
* ne poduzima mjere suzbijanja biljnih bolesti i štetočina sukladno članku 6. Odluke,
* ne uništava biljne ostatke sukladno članku 7. Odluke,
* ne provodi mjere zaštite od erozije sukladno članku 11. Odluke,
* ne uređuje i održava živicu i međe sukladno članku 13. Odluke,
* postupi protivno odredbi članka 13. stavka 5. Odluke,
* provodi radnje iz članka 14. stavka 6. Odluke,
* ne uređuje i održava kanale sukladno članku 15. Odluke,
* ne sprječava zasjenjivanje susjednih parcela sukladno članku 16. Odluke,
* ne provodi mjere sadnje i održavanja vjetrobranskih pojasa sukladno članku 17. Odluke,
* ne provodi mjere zaštite od požara sukladno članku 19. Odluke,
* ne poduzima mjere iz članka 20. i 21. Odluke,

Novčanom kaznom u iznosu od 1.000,00 kn kaznit će se odgovorna osoba u pravnoj osobi za prekršaje iz stavka 1. ovog članka.

Novčanom kaznom od 3.000,00 kaznit će se fizička osoba obrtnik odnosno osoba koja obavlja drugu samostalnu djelatnost za prekršaje iz stavka 1. ovog članka.

Novčanom kaznom od 1.000,00 kn kaznit će se fizička osoba za prekršaje iz stavka 1. ovog članka.

**VII. PRIJELAZNE I ZAVRŠNE ODREDBE**

**Članak 24.**

Sve poslove i ovlaštenja poljoprivrednog redara iz ove Odluke obavljati će komunalni redar Općine Ivanska .

**Članak 26.**

Ova Odluka stupa na snagu osmog dana od dana objave u Službenom vjesniku Općine Ivanska.

BJELOVARSKO-BILOGORSKA ŽUPANIJA

OPĆINA IVANSKA

OPĆINSKO VIJEĆE

Klasa:011-01/16-01/9

Urbroj:2110/02-01-16-1

Ivanska, 27.08.2016.

PREDSJEDNICA:

Ivana Peršić v.r.